சென்ற வருடம் டிஸ்கவரி புக் பேலஸ் பஷீருக்கான நினைவுநாள் கூட்டத்தை ஏற்பாடு செய்திருந்தார்கள். இவ்வருடம் வேறொருவர் அதனை முன்னெடுப்பது மகிழ்ச்சியான விஷயம். அடுத்த வருடம் ரோஹினோ ஷாஜியோ கூட நடத்த முன் வரலாம். ஷாஜி, மலையாளத்தைத் தாய்மொழியாகக் கொண்டவர். ரோஹினி மலையாளம் கற்றறிந்தவர். இருவருக்குமே தமிழ், ஆங்கிலம் உட்பட்ட இதர மொழிகள் வேறு பரிச்சயம். இருமொழியின் (தமிழ், மலையாளம்) சிற்றிதழ், இலக்கியப் பரப்புச் சூழலிலும் ஆர்வம் கொண்டவர்கள். இன்னும் கூட சில மொழிகளில் இவர்களுக்குப் பாண்டித்யம் இருக்கலாம். நிகழ்வை ஒருங்கிணைக்கும் விஜயன் கமலபாலாவும் மலையாளத்தைத் தாய்மொழியாகக் கொண்டவர். மலையாளத்திலிருந்து தமிழில் மொழியாக்கம் செய்யும் முயற்சியில் இருப்பவர். ஆக, தமிழ் மட்டுமே அறிந்த நான், மொழிபெயர்க்கக் கடினமான பஷீரின் ஆக்கங்களைத் தமிழின் மொழியாக்க வழி புரிந்து கொண்டு இவர்களுடன் பங்கெடுத்துப் பேச இருப்பது - நடுக்கம், பதட்டம், குழப்பம் ஆகிய உணர்வுகளைப் பிசைந்த - கலவையான மனநிலையின் கொந்தளிப்பிற்குக் காரணமாக அமைகிறது.